## Odluka o ograničenju kreditnih institucija u kapital nefinancijskih institucija i materijalnu imovinu

### NN 1/2009 (2.1.2009.), Odluka o ograničenju kreditnih institucija u kapital nefinancijskih institucija i materijalnu imovinu

HRVATSKA NARODNA BANKA

28

Na temelju članka 161. stavka 1. točke 9. Zakona o kreditnim institucijama (»Narodne novine«, br. 117/2008. i članka 43. stavka 2. točke 9. Zakona o Hrvatskoj narodnoj banci (»Narodne novine«, br. 75/2008.) guverner Hrvatske narodne banke donosi

ODLUKU

O OGRANIČENJU ULAGANJA KREDITNIH INSTITUCIJA U KAPITAL NEFINANCIJSKIH INSTITUCIJA I MATERIJALNU IMOVINU

1. OPĆE ODREDBE

Predmet Odluke

Članak 1.

Ova Odluka pobliže propisuje način i uvjete za ulaganja kreditnih institucija u kapital nefinancijskih institucija i materijalnu imovinu, a osobito:

1) izračun ograničenja ulaganja u kapital nefinancijskih institucija i materijalnu imovinu te iznimke pri izračunu i

2) postupanje kreditnih institucija u slučaju prekoračenja ograničenja ulaganja u kapital nefinancijskih institucija.

Obveznici primjene ove Odluke

Članak 2.

Ova Odluka primjenjuje se na kreditne institucije koje su od Hrvatske narodne banke dobile odobrenje za rad i podružnice kreditnih institucija iz treće države koje su od Hrvatske narodne banke dobile odobrenje za pružanje usluga, osim institucija za elektronički novac.

2. ULAGANJE U KAPITAL NEFINANCIJSKIH INSTITUCIJA

Nefinancijska institucija

Članak 3.

U smislu ove Odluke, nefinancijska institucija jest svaka pravna osoba, osim:

1) kreditne ili financijske institucije,

2) društva za pomoćne usluge i

3) društva za osiguranje i reosiguranje.

Ulaganje kreditne institucije u kapital
nefinancijskih institucija

Članak 4.

(1) Kreditna institucija dužna je na pojedinačnoj osnovi pridržavati se odredaba ove Odluke kojima se uređuje ulaganje u kapital nefinancijskih institucija.

(2) Iznimno od stavka 1. ovog članka, kreditna institucija koja je uključena u grupu kreditnih institucija u RH nije dužna na pojedinačnoj osnovi ispunjavati odredbe ove Odluke kojima se uređuje ulaganje u kapital nefinancijskih institucija, ako u Republici Hrvatskoj ima položaj:

1. nadređene kreditne institucije odnosno

2. kreditne institucije koja je podređena nadređenoj kreditnoj instituciji u RH ili nadređenom financijskom holdingu u grupi kreditnih institucija u RH.

(3) Nadređena kreditna institucija u RH u grupi kreditnih institucija u RH dužna je na konsolidiranoj osnovi pridržavati se odredaba ove Odluke kojima se uređuje ulaganje u kapital nefinancijskih institucija.

(4) Kreditna institucija sa sjedištem u RH koja je podređena nadređenom financijskom holdingu u grupi kreditnih institucija u RH, dužna je ispunjavati odredbe ove Odluke kojima se uređuje ulaganje u kapital nefinancijskih institucija na osnovi konsolidiranoga financijskog položaja toga financijskoga holdinga.

(5) Podređena kreditna institucija ili nadređeni financijski holding u grupi kreditnih institucija u RH koji imaju nadređeni položaj ili imaju sudjelujući udio u drugoj kreditnoj instituciji, financijskoj instituciji, društvu za upravljanje u skladu sa zakonom koji uređuje poslovanje investicijskih fondova (u nastavku teksta: društvo za upravljanje) ili mirovinskom društvu, sa sjedištem u trećoj državi, dužni su odredbe ove Odluke kojima se uređuje ulaganje u kapital nefinancijskih institucija ispunjavati na konsolidiranoj osnovi na razini te podgrupe.

(6) Kreditna institucija koja je isključena iz grupe kreditnih institucija u RH na temelju Zakona o kreditnim institucijama dužna je na pojedinačnoj osnovi ispunjavati odredbe ove Odluke kojima se uređuje ulaganje u kapital nefinancijskih institucija.

Ograničenje ulaganja

Članak 5.

(1) Ulaganje kreditne institucije u kapital jedne nefinancijske institucije ne smije prelaziti 15% jamstvenoga kapitala kreditne institucije.

(2) Ukupna ulaganja kreditne institucije u kapital svih nefinancijskih institucija ne smiju prelaziti 30% jamstvenoga kapitala kreditne institucije.

(3) Pod ulaganjima iz stavka 1. i 2. ovog članka smatra se izravno ulaganje na osnovi kojeg kreditna institucija stječe udio u kapitalu ili glasačkim pravima u nefinancijskoj instituciji.

(4) Sva ulaganja kreditne institucije u dionice, druge vlasničke vrijednosne papire ili udjele u kapitalu nefinancijskih institucija, osim ulaganja iz članka 6. ove Odluke, uključuju se u izračun ograničenja iz stavka 1. i 2. ovog članka neovisno o tome je li riječ o ulaganjima na temelju kojih kreditna institucija nema kontrolu ni značajan utjecaj na pravnu osobu čije je dionice, druge vlasničke papire ili udjele stekla (ulaganja svrstana u financijsku imovinu raspoloživu za prodaju i financijsku imovinu koja se pri početnom priznavanju definira kao imovina koja se vrednuje po fer vrijednosti kroz račun dobiti i gubitka) ili je riječ o ulaganjima u povezana društva, ovisna društva, odnosno o drugim ulaganjima, a koja se računovodstveno iskazuju u skladu s Međunarodnim računovodstvenim standardima (u nastavku teksta: MRS) 27, 28 i 31.

Iznimke od ograničenja ulaganja

Članak 6.

Pri izračunu ograničenja ulaganja kreditne institucije u kapital nefinancijskih institucija iz članka 5. ove Odluke ne uključuju se:

1) ulaganja u kapital u prve dvije godine od stjecanja, koja je kreditna institucija stekla u zamjenu za svoje tražbine u postupku financijskog restrukturiranja te u stečajnom ili ovršnom postupku, kao i primjenom instrumenata osiguranja tražbina u skladu s Ovršnim zakonom,

2) ulaganja u dionice ili druge vlasničke vrijednosne papire koje kreditna institucija drži tijekom pružanja usluge provedbe ponude odnosno prodaje financijskih instrumenata uz obvezu otkupa, ali najviše dvanaest mjeseci od dana stjecanja,

3) ulaganja u dionice, druge vlasničke vrijednosne papire ili udjele koje je kreditna institucija stekla u svoje ime, a za tuđi račun i

4) ulaganja u dionice, druge vlasničke vrijednosne papire ili udjele koji se drže u knjizi trgovanja.

Prekoračenje ograničenja ulaganja

Članak 7.

Kreditna institucija može prekoračiti ograničenja iz članka 5. ove Odluke, ako je iznos prekoračenja u cijelosti pokriven jamstvenim kapitalom. U tom slučaju iznos prekoračenja ulaganja iskazat će se kao odbitna stavka pri izračunu jamstvenoga kapitala, u skladu s Odlukom o jamstvenom kapitalu kreditnih institucija, i to:

1) ako kreditna institucija prekorači ograničenje iz članka 5. stavka 1. ove Odluke, odbitnom stavkom smatrat će se zbroj svih pojedinačnih prekoračenja ograničenja ulaganja u kapital nefinancijskih institucija,

2) ako kreditna institucija prekorači ograničenje iz članka 5. stavka 2. ove Odluke, odbitnom stavkom smatrat će se iznos prekoračenja ukupnog ograničenja ulaganja u kapital nefinancijskih institucija odnosno

3) ako kreditna institucija prekorači oba ograničenja iz članka 5. ove Odluke, odbitnom stavkom smatrat će se veći između iznosa izračunatih na temelju točke 1. i 2. ovoga stavka.

Suglasnost Hrvatske narodne banke za pojedina ulaganja

Članak 8.

Kreditna institucija dužna je za pojedina ulaganja u kapital nefinancijskih institucija kao i za ulaganja u kapital drugih pravnih osoba dobiti prethodnu suglasnost Hrvatske narodne banke u skladu s člankom 160. Zakona o kreditnim institucijama.

3. ULAGANJE KREDITNE INSTITUCIJE U MATERIJALNU IMOVINU

Obuhvat primjene odredaba ove Odluke kojima se uređuje ulaganje u materijalnu imovinu

Članak 9.

(1) Kreditna institucija dužna je na pojedinačnoj osnovi pridržavati se odredaba ove Odluke kojima se uređuje ulaganje u materijalnu imovinu.

(2) Nadređena kreditna institucija u RH u grupi kreditnih institucija u RH dužna je i na konsolidiranoj osnovi pridržavati se odredaba ove Odluke kojima se uređuje ulaganje u materijalnu imovinu.

(3) Kreditna institucija sa sjedištem u RH koja je podređena nadređenom financijskom holdingu u grupi kreditnih institucija u RH, dužna je ispunjavati odredbe ove Odluke kojima se uređuje ulaganje u materijalnu imovinu na osnovi konsolidiranoga financijskog položaja toga financijskoga holdinga.

(4) Podređena kreditna institucija ili nadređeni financijski holding u grupi kreditnih institucija u RH koji imaju nadređeni položaj ili imaju sudjelujući udio u drugoj kreditnoj instituciji, financijskoj instituciji, društvu za upravljanje ili mirovinskom društvu, sa sjedištem u trećoj državi, dužni su odredbe ove Odluke kojima se uređuje ulaganje u materijalnu imovinu ispunjavati na konsolidiranoj osnovi na razini te podgrupe.

Ograničenje ulaganja

Članak 10.

(1) Ukupna ulaganja kreditne institucije u materijalnu imovinu ne smiju prelaziti 40% jamstvenoga kapitala kreditne institucije.

(2) Pri izračunu ograničenja iz stavka 1. ovoga članka uzima se neto iznos materijalne imovine utvrđen primjenom odgovarajuće metode mjerenja ovisno o klasifikaciji dugotrajne materijalne imovine (trošak ulaganja umanjen za akumuliranu amortizaciju, kao i umanjen ili uvećan za ispravak vrijednosti nastao zbog vrijednosnog usklađivanja imovine, a dodatno može biti umanjen i za troškove prodaje ako je riječ o materijalnoj imovini namijenjenoj prodaji).

Ulaganje u materijalnu imovinu

Članak 11.

(1) U smislu ove Odluke, u materijalnu imovinu uključuju se sve nekretnine i pokretnine koje kreditna institucija ima u vlasništvu ili se njima koristi na osnovi ugovora o lizingu, najmu ili zakupu, a čiji je vijek upotrebe duži od godine dana.

(2) Pod ulaganjem kreditne institucije u materijalnu imovinu smatraju se:

1) ulaganja u materijalnu imovinu koja je u pripremi ili upotrebi, uključujući i materijalnu imovinu kojom se kreditna institucija koristi na osnovi financijskog lizinga, materijalnu imovinu namijenjenu prodaji koja se vrednuje prema Međunarodnom standardu financijskog izvještavanja 5 te ulaganja u nekretnine koje se vrednuju prema MRS-u 40,

2) naknadni izdaci za rekonstrukciju, adaptaciju i modernizaciju materijalne imovine u vlasništvu kreditne institucije odnosno kojom se kreditna institucija koristi na osnovi financijskog lizinga, čime se produžava vijek upotrebe, povećava kapacitet ili kvaliteta materijalne imovine, te se takvi naknadni izdaci u skladu s MRS-om 16 dodaju prvobitnoj knjigovodstvenoj vrijednosti tih sredstava,

3) materijalna imovina stečena u zamjenu za nenaplaćene tražbine kreditne institucije u skladu s člankom 12. ove Odluke,

4) ulaganja u nematerijalnu imovinu u svrhu stjecanja prava korištenja materijalnom imovinom, koja nije u vlasništvu kreditne institucije, a prema ugovoru o operativnom lizingu, najmu ili zakupu i

5) ulaganja radi poboljšanja funkcionalnih svojstava odnosno povećanja upotrebne vrijednosti (investicijsko održavanje) materijalne imovine kojom se kreditna institucija koristi na osnovi operativnog lizinga, najma ili zakupa.

(3) Pod ulaganjima u svrhu stjecanja prava korištenja materijalnom imovinom iz stavka 2. točke 4. ovog članka smatraju se izdaci za svu unaprijed plaćenu naknadu, najamninu ili zakupninu prema ugovoru o operativnom lizingu, najmu odnosno zakupu materijalne imovine za razdoblje poslije datuma izvješća.

Iznimke od ograničenja ulaganja

Članak 12.

Pri izračunu ograničenja ulaganja kreditne institucije u materijalnu imovinu iz članka 10. stavka 1. ove Odluke ne uključuju se ulaganja u materijalnu imovinu u prve dvije godine od stjecanja, koja je kreditna institucija stekla u zamjenu za svoje tražbine u postupku financijskog restrukturiranja te u stečajnom ili ovršnom postupku, kao i primjenom instrumenata osiguranja tražbina u skladu s Ovršnim zakonom.

Zabrana trgovanja materijalnom imovinom

Članak 13.

(1) Kreditna institucija ne smije trgovati materijalnom imovinom.

(2) Pod trgovanjem, u smislu ove Odluke, smatra se stjecanje i prodaja materijalne imovine s namjerom ostvarivanja dobiti od razlike između njezine nabavne i prodajne cijene.

4. IZVJEŠTAVANJE HRVATSKE NARODNE BANKE

Izvještavanje Hrvatske narodne banke

Članak 14.

Kreditna institucija dužna je izvještavati Hrvatsku narodnu banku o ulaganju u kapital nefinancijskih institucija i materijalnu imovinu prema odredbama ove Odluke i to na način, u rokovima i obrascima propisanim Odlukom o nadzornim izvještajima kreditnih institucija te Uputom za statističko i bonitetno izvješćivanje.

5. PRIJELAZNE I ZAVRŠNE ODREDBE

Stupanje na snagu

Članak 15.

Ova Odluka objavljuje se u »Narodnim novinama«, a stupa na snagu 1. srpnja 2009. godine osim članka 6. stavka 1. točke 4. ove Odluke, koji stupa na snagu s danom prijama Republike Hrvatske u Europsku uniju.

O. br. 13-020/01-09/ŽR

Zagreb, 2. siječnja 2009.

Guverner
Hrvatske narodne banke
dr. sc. Željko Rohatinski, v. r.

Odluka, NN 1/2009-28